登城歌
作者：張鎡
朝代：宋

paragraphs: 二月二十八，花開滿林鶑恰恰。
春光誰遣插翅飛，雪色情知添鬢髮。
暄風隨我登古城，遠樹如簇山如縈。
一川渺瀰青鏡平，雲翳不定天疑行。
去船住船縱復橫，日輝迸射光晶晶。
逆聽萬古蒼蠅聲，眼穿故國喚不應。
鼎湖龍升朝帝廷，還領舊物蘇函靈。
維先忠烈爲列星，侍堯受命行專征。
今上移軍復四京，實遵天時協羣情。
不戰自可屈人兵，版圖悉更郡縣名。
蛇荒鳥夷頒朔正，禮樂制度重修明。
漏泉沛澤江海傾，小臣筆力鴻毛輕。
願書詔命奔驛程，滌洗罪眚哀孤惸。
霜露所墜皆驩盈，此意一笑從誰評。
舊遊安期丹想成，未須遣鶴來相迎。
我方居園學長生，後五百歲歸蓬瀛。